**Likumprojekta „Grozījumi Transportlīdzekļa ekspluatācijas nodokļa un uzņēmumu vieglo transportlīdzekļu nodokļa likumā” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Tieslietu ministrijas iniciatīva:1. likumprojekts „Noziedzīgi iegūtas mantas konfiskācijas izpildes likums”;2. likumprojekts „Grozījumi Kriminālprocesa likumā” (grozījumi Kriminālprocesa likuma (turpmāk – KPL) 357. pantā). Minētie likumprojekti tiek virzīti vienlaikus ar šo likumprojektu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar šobrīd spēkā esošo tiesisko regulējumu (KPL 355. pantu) un atbilstoši starptautiskajām tiesību normām manta ir atzīstama par noziedzīgi iegūtu, ja personas īpašumā vai valdījumā tā tieši vai netieši nonākusi noziedzīgā nodarījuma rezultātā. Tāpat KPL ir paredzēta noziedzīgi iegūtas mantas prezumpcija. Vienlaikus norādāms, ka ir izstrādāti grozījumi Krimināllikumā, ietverot tajā jaunu nodaļu „Mantas īpašā konfiskācija”, kurā cita starpā paredzēts ietvert skaidru regulējumu attiecībā uz noziedzīgi iegūtas mantas konfiskācijas tiesisko pamatu. Savukārt ar likumprojektu „Grozījumi Kriminālprocesa likumā” paredzēts sakārtot procesuālo regulējumu attiecībā uz noziedzīgi iegūtas mantas konfiskāciju, tai skaitā attiecībā uz mantas atzīšanu par noziedzīgi iegūtu, kā arī rīcību ar konfiscēto noziedzīgi iegūto mantu.Tā kā mantai, kas kriminālprocesā atzīta par noziedzīgi iegūtu, ir noziedzīga izcelsme, tā vainīgajai personai ir atsavināma (konfiscējama).KPL (ņemot vērā arī plānotos grozījumus) tiek paredzēti divi rīcības varianti ar konfiscēto mantu:1. atdot to īpašniekam vai likumīgajam valdītājam:1.1. ar procesa virzītāja lēmumu – tikai gadījumos, ja transportlīdzeklis pēc noziedzīgā nodarījuma izdarīšanas joprojām reģistrēts Ceļu satiksmes drošības direkcijā (turpmāk – CSDD) uz likumīgā īpašnieka (cietušā) – vārda;1.2. ja ieraksts CSDD pēc noziedzīgā nodarījuma izdarīšanas izmainīts – varēs konfiscēt tikai ar tiesas nolēmumu;2. konfiscēt valsts labā, ja nav īpašnieka vai likumīgā valdītāja, kuram tas būtu jāatdod (piemēram, par krāpšanas rezultātā iegūtiem līdzekļiem nopirkts transportlīdzeklis) – tikai ar tiesas nolēmumu.Gadījumos, kad tiesa nolemj konfiscēt transportlīdzekli valsts labā, nolēmums tiks nodots zvērinātam tiesu izpildītājam, lai tas mantu realizētu, bet iegūtos finanšu līdzekļus ieskaitītu valsts budžetā, vai arī transportlīdzeklis tiks nodots Valsts ieņēmumu dienestam, kurš rīkosies saskaņā ar normatīvajiem aktiem par rīcību ar valstij piekritīgo mantu. Konfiscētās noziedzīgi iegūtās mantas realizācijas rezultātā transportlīdzeklim būs jauns īpašnieks. Transportlīdzekļa ekspluatācijas nodokļa un uzņēmumu vieglo transportlīdzekļu nodokļa likuma 5. panta pirmā daļa nosaka, ka transportlīdzekļa ekspluatācijas nodokli maksā valsts budžetā par kārtējo kalendāro gadu un par iepriekšējiem kalendārajiem gadiem, ja transportlīdzekļa ekspluatācijas nodoklis par iepriekšējiem kalendārajiem gadiem nav maksāts. Saskaņā ar minētā panta ceturto daļu, reģistrējot transportlīdzekli, transportlīdzekļa ekspluatācijas nodokļa summai jābūt samaksātai apmērā, ko aprēķina saskaņā ar šādu formulu: (..).Savukārt 13. pants nosaka uzņēmumu vieglo transportlīdzekļu nodokļa maksāšanas kārtību, un saskaņā ar šī panta astoto daļu transportlīdzekļa īpašnieka maiņas reģistrāciju CSDD neveic, ja nav samaksāts nodoklis par iepriekšējo taksācijas periodu un par periodu līdz transportlīdzekļa īpašnieka maiņas reģistrācijai, ieskaitot mēnesi, kurā tā veikta.Pamatojoties uz Ministru kabineta 2010. gada 30. novembra noteikumu Nr. 1080 „Transportlīdzekļu reģistrācijas noteikumi” 37. punktu pirms transportlīdzekļa reģistrācijas samaksā normatīvajos aktos paredzētajos gadījumos un apmērā noteiktos nodokļus un naudas sodus.Tas nozīmē, ka gadījumos, kad tiek realizēts konfiscēts noziedzīgi iegūts transportlīdzeklis, saskaņā ar spēkā esošo regulējumu, jaunajam transportlīdzekļa ieguvējam pirms transportlīdzekļa reģistrācijas ir jāsamaksā personas, kurai transportlīdzeklis tika konfiscēts kā noziedzīgi iegūts, radītie parādi. Šāda pieeja nav taisnīga un neveicina izsolē piedāvāto transportlīdzekļu pārdošanu. Lai novērstu minēto situāciju, likumprojektā paredzēts, ka gadījumos, kad tiek realizēts transportlīdzeklis, kas atzīts par noziedzīgi iegūtu un konfiscēts, ja nodoklis par iepriekšējo periodu nav samaksāts, nesamaksātais nodoklis par periodu līdz tiesas nolēmumam par noziedzīgi iegūtas mantas konfiskāciju, piedzenams no personas, kurai transportlīdzeklis, pamatojoties uz tiesas nolēmumu, konfiscēts. Nodokļa piedziņu veiks Valsts ieņēmumu dienests, pamatojoties uz lēmumu par nokavēto nodokļu maksājumu piedziņu, kas pieņemts, pamatojoties uz likumu „Par nodokļiem un nodevām”.2015. gada 21. maijā Saeimā ir pieņemti grozījumi Transportlīdzekļa ekspluatācijas nodokļa un uzņēmumu vieglo transportlīdzekļu nodokļa likuma 16. pantā, nosakot, ka Valsts ieņēmumu dienests attiecībā uz uzņēmumu vieglo transportlīdzekļu nodokli veic likuma “Par nodokļiem un nodevām” 18. panta pirmajā daļā minētos pienākumus (tai skaitā piedzīt bezstrīda kārtībā termiņā nesamaksātos nodokļus, nokavējuma naudas, soda naudas un citus valsts noteiktos maksājumus likuma „Par nodokļiem un nodevām” [26. pantā](http://likumi.lv/doc.php?id=33946#p26) paredzētajā kārtībā), izņemot šā panta pirmajā daļā minēto pienākumu. 2015. gada 21. maija likums “Grozījumi Transportlīdzekļa ekspluatācijas nodokļa un uzņēmumu vieglo transportlīdzekļu nodokļa likumā” stājās spēkā 2016. gada 1. janvārī.Vienlaikus likumprojektā tiek paredzēts, ka nodoklis maksājams, sākot ar mēnesi, kad tiesas nolēmuma izpildes rezultātā transportlīdzeklis pārdots jaunajam īpašniekam, izņemot gadījumu, ja mēnesī, kurā tiek veikta transportlīdzekļa reģistrācija, ir arī notikusi šī transportlīdzekļa konfiskācija. Tad transportlīdzekļa ekspluatācijas nodokli jaunais īpašnieks maksā sākot ar nākošo mēnesi pēc mēneša, kurā transportlīdzeklis reģistrēts.Šobrīd Transportlīdzekļa ekspluatācijas nodokļa un uzņēmumu vieglo transportlīdzekļu nodokļa likuma 5. pants nosaka transportlīdzekļa ekspluatācijas nodokļa maksāšanas kārtību, kas cita starpā paredz, ka, reģistrējot transportlīdzekli, transportlīdzekļa ekspluatācijas nodoklim jābūt samaksātam par visiem kalendārajā gadā atlikušajiem mēnešiem, ieskaitot par transportlīdzekļa īpašnieka maiņas reģistrācijas mēnesi. Transportlīdzekļa ekspluatācijas nodokļa un uzņēmumu vieglo transportlīdzekļu nodokļa likuma 13. pants nosaka uzņēmumu vieglo transportlīdzekļu nodokļa maksāšanas kārtību, kas cita starpā paredz, ka transportlīdzekļa īpašnieka maiņas reģistrāciju CSDD neveic, ja saskaņā ar likumā noteikto nav samaksāts nodoklis par iepriekšējo taksācijas periodu un par periodu līdz transportlīdzekļa īpašnieka maiņas reģistrācijai, ieskaitot mēnesi, kurā tā veikta. Ministru kabineta 2010. gada 30. novembra noteikumu Nr. 1080 “Transportlīdzekļu reģistrācijas noteikumi” 37. punkts nosaka, ka pirms transportlīdzekļa reģistrācijas nodokļa maksātājs samaksā normatīvajos aktos paredzētajos gadījumos un apmērā noteiktos nodokļus un naudas sodus. Praksē ir izveidojušies gadījumi, ka zvērināts tiesu izpildītājs izpilda lēmuma vai sprieduma piespiedu izpildi un veic apķīlātā transportlīdzekļa pārdošanu izsolē un, uzņēmumu vieglo transportlīdzekļu nodokļa vai transportlīdzekļa ekspluatācijas nodokļa parāds par realizēto transportlīdzekli jāmaksā jaunajam transportlīdzekļa ieguvējam, nevis bijušajam reģistrētajam transportlīdzekļa īpašniekam. Tādējādi šobrīd minētās likuma normas nenosaka konkrētu kārtību, kurš nodokļa maksātājs, par kuru periodu maksā nodokli, ja ir izveidojies nodokļa parāds par transportlīdzekli, gadījumos, kad zvērināts tiesu izpildītājs šo transportlīdzekli atsavina nolēmuma piespiedu izpildes ietvaros. Lai risinātu iepriekšminēto situāciju, paredzēts:1. transportlīdzekļa ekspluatācijas nodokli pie transportlīdzekļa reģistrēšanas CSDD, kurš ir bijis iegādāts zvērināta tiesu izpildītāju organizētā izsolē, ir jāmaksā par kārtējā kalendārajā gadā atlikušajiem mēnešiem, neskaitot mēnesi, kurā veikta nosolītās summas samaksa, jo par šo mēnesi transportlīdzekļa ekspluatācijas nodoklis jāmaksā transportlīdzekļa bijušajam reģistrētajam īpašniekam;
2. gadījumos, kad zvērināts tiesu izpildītājs piespiedu izpildes ietvaros veic transportlīdzekļa ekspluatācijas nodokļa maksātāja apķīlātā transportlīdzekļa pārdošanu izsolē, tad šim nodokļa maksātājam, kura transportlīdzeklis tiek atsavināts, 30 dienu laikā pēc apķīlātā transportlīdzekļa pārdošanas ir jāsamaksā transportlīdzekļa ekspluatācijas nodoklis par iepriekšējiem taksācijas periodiem, ja nodoklis par tiem nav bijis samaksāts un par kārtējā kalendārā gada mēnešiem līdz mēnesim, kad par izsolīto transportlīdzekli ir veikta nosolītās summas samaksa, ieskaitot šo mēnesi;
3. precizēt Transportlīdzekļa ekspluatācijas nodokļa un uzņēmumu vieglo transportlīdzekļu nodokļa likuma 6. panta pirmās daļas 8. punktu un 14. panta pirmās daļas 7. punktu, paplašinot likuma normas, nosakot, ka atbrīvojums no transportlīdzekļa ekspluatācijas nodokļa un uzņēmumu vieglo transportlīdzekļu nodokļa pienākas par laiku, kad transportlīdzeklis noziedzīga nodarījuma rezultātā nav bijis nodokļa maksātāja rīcībā (ietverot sevī ne tikai nozagtu transportlīdzekli, bet arī izkrāptu, piesavinātu utt.). Vienlaikus, tā kā saskaņā ar KPL Valsts policija nav vienīgā izmeklēšanas iestāde, kura veic izmeklēšanu, turklāt likumprojektā minētos dokumentus varētu izsniegt arī prokuratūras iestādes, likumprojekta 2. pantā ietvertajā likuma 6. panta pirmās daļas 8.punktā un 4. pantā ietvertajā 14. panta pirmās daļas 7. punktā ir nepieciešams paplašināt to personu loku, kuras var izsniegt tajā minētos dokumentus, attiecinot to uz procesa virzītājiem;
4. izslēgt Transportlīdzekļa ekspluatācijas nodokļa un uzņēmumu vieglo transportlīdzekļu nodokļa likuma 6. panta pirmās daļas 11. punktu, jo šādai normai zūd jēga, ņemot vērā, ka turpmāk likumā būs normas, kas noteiks transportlīdzekļa ekspluatācijas nodokļa maksāšanas kārtību, gadījumos, kad transportlīdzekli atsavina zvērināts tiesu izpildītājs nolēmuma piespiedu izpildes ietvaros.

Līdzīgi situācija tiek risināta arī ar uzņēmumu vieglo transportlīdzekļu nodokli, gadījumos, kad zvērināts tiesu izpildītājs piespiedu izpildes ietvaros veic uzņēmumu vieglo transportlīdzekļu nodokļa maksātāja apķīlātā transportlīdzekļa pārdošanu izsolē. Šim nodokļa maksātājam, kura transportlīdzeklis tiek atsavināts, 30 dienu laikā pēc apķīlātā transportlīdzekļa pārdošanas ir jāsamaksā uzņēmumu vieglais transportlīdzekļu nodoklis par iepriekšējiem kalendārajiem gadiem, ja tas nav bijis samaksāts un par kārtējā kalendārā gada mēnešiem līdz mēnesim, kad par izsolīto transportlīdzekli ir veikta nosolītās summas samaksa, ieskaitot šo mēnesi. Ņemot vērā, ka Transportlīdzekļa ekspluatācijas nodokļa un uzņēmumu vieglo transportlīdzekļu nodokļa likuma 13. panta astotajā daļā ir noteikts, ka transportlīdzekļa īpašnieka maiņas reģistrāciju CSDD neveic, ja nav samaksāts uzņēmumu vieglo transportlīdzekļu nodoklis par iepriekšējo taksācijas periodu un par periodu līdz transportlīdzekļa reģistrācijai, ir izstrādāts regulējums, kurš atļautu piereģistrēt transportlīdzekli, kurš ir iegādāts Latvijas zvērinātu tiesu izpildītāju organizētā izsolē. Līdz šim transportlīdzekļa jaunais īpašnieks ir atkarīgs no tā, vai transportlīdzekļa iepriekšējais īpašnieks ir veicis uzņēmumu vieglo transportlīdzekļu nodokļa samaksu, vai nē, jo transportlīdzekļa jaunajam īpašniekam saskaņā ar Ceļu satiksmes likuma 10. panta 1.1 daļu transportlīdzeklis CSDD ir jāreģistrē piecu dienu laikā, taču transportlīdzekļa iepriekšējam reģistrētajam īpašniekam saskaņā ar likumprojektā paredzētajiem grozījumiem uzņēmumu vieglo transportlīdzekļu nodoklis ir jāsamaksā 30 dienu laikā no brīža, kad ir veikta nosolītās summas apmaksa.Transportlīdzekļa ekspluatācijas nodokļa un uzņēmumu vieglo transportlīdzekļu nodokļa likuma pārejas noteikumu 9. punkts nosaka, ka sākot ar 2017. gada 1. janvāri šī likuma 5. panta trešajā daļā stāsies spēkā grozījumi, kas nosaka, ka CSDD darbības ar transportlīdzekli veic, ja samaksāta viena divpadsmitā daļa no transportlīdzekļa ekspluatācijas nodokļa par kārtējo kalendāro gadu. Savukārt līdz tam CSDD darbības ar transportlīdzekli veic, ja transportlīdzekļa ekspluatācijas nodoklis ir samaksāts par visiem kārtējā kalendārā gadā atlikušajiem mēnešiem. Tādējādi, ņemot vērā to, ka likumprojekta paredzētais spēkā stāšanās datums ir 2016. gada 1. oktobris, ir nepieciešams paredzēt atsevišķu transportlīdzekļa ekspluatācijas nodokļa maksāšanas kārtības regulējumu līdz 2016. gada 31. decembrim. Tādējādi likumprojekta 1. pants nosaka transportlīdzekļa ekspluatācijas nodokļa maksāšanas kārtību par transportlīdzekli, kura atsavināšanu ir veikusi normatīvajos aktos noteikta persona (valsts iestāde, tiesu izpildītājs, maksātnespējas procesa administrators), t.i., veicot šāda transportlīdzekļa reģistrāciju, transportlīdzekļa ekspluatācijas nodoklis ir jāsamaksā par vienu mēnesi. Likumprojektā ietverto pārejas noteikumu 21. punkts nosaka, ka šis regulējums stājas spēkā 2017. gada 1. janvārī.Savukārt likumprojektā ietverto pārejas noteikumu 22. punkts nosaka transportlīdzekļa ekspluatācijas nodokļa maksāšanas kārtību līdz 2016. gada 31. decembrim, t.i., veicot darbības ar transportlīdzekli, kura atsavināšanu ir veikusi normatīvajos aktos noteikta persona (valsts iestāde, tiesu izpildītājs, maksātnespējas procesa administrators), transportlīdzekļa ekspluatācijas nodoklis jāmaksā par visiem kārtējā kalendārā gadā atlikušajiem mēnešiem.Likumprojekts „Noziedzīgi iegūtas mantas konfiskācijas izpildes likums”, kas tiek virzīts vienlaicīgi ar šo likumprojektu paredz, ka zvērināts tiesu izpildītājs, izpildot noziedzīgi iegūtas mantas konfiskāciju, konfiscēto noziedzīgi iegūto mantu var realizēt pārdodot izsolē, nodod tirdzniecības uzņēmumam pārdošanai pēc komisijas noteikumiem vai arī pārdod bez izsoles par brīvu cenu.Likumprojektos „Grozījumi Kriminālprocesa likumā” un „Grozījumi Krimināllikumā”, kas tiek virzīti vienlaikus ar šo likumprojektu, ir iestrādātas normas, lai ieviestu 2014. gada 19. maijā spēkā stājušos Eiropas Parlamenta un Padomes 2014. gada 3. aprīļa Direktīvu 2014/42/ES par nozieguma rīku un noziedzīgi iegūtu līdzekļu iesaldēšanu un konfiskāciju Eiropas Savienībā, kuras ieviešanas termiņš ir 2016. gada 4. oktobris. Tādējādi arī minētajos likumprojektos ir paredzēts spēkā stāšanās datums – 2016. gada 1. oktobris. Ņemot vērā to, ka likumprojekti „Grozījumi Krimināllikumā” un „Grozījumi Kriminālprocesa likumā” ir saistīti ar šo likumprojektu un virzāmi vienlaicīgi, ir nepieciešams arī noteikt, ka likums „Grozījumi Transportlīdzekļa ekspluatācijas nodokļa un uzņēmumu vieglo transportlīdzekļu nodokļa likumā” stājas spēkā 2016. gada 1. oktobrī. |
| 3. | Projekta izstrādē iesaistītās institūcijas | Likumprojekts izstrādāts, piesaistot pārstāvjus no Latvijas Zvērinātu tiesu izpildītāju padomes, Valsts ieņēmumu dienesta, Finanšu ministrijas un CSDD. |
| 4. | Cita informācija | Nav. |
|   |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | CSDD, Valsts ieņēmumu dienests, personas, kuras noziedzīgi iegūtās mantas konfiskācijas rezultātā iegūst īpašumtiesības uz transportlīdzekli, zvērināti tiesu izpildītāji. |
| 2. | Tiesiskā regulējuma ietekme uz tautsaimniecību un administratīvo slogu | Nav attiecināms. |
| 3. | Administratīvo izmaksu monetārs novērtējums | Nav attiecināms. |
| 4. | Cita informācija | Nav. |
|  |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| *Likumprojekts šo jomu neskar.* |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Vienlaikus ar likumprojektu virzāmi šādi likumprojekti:1) „Grozījumi Kriminālprocesa likumā”; 2) „Noziedzīgi iegūtas mantas konfiskācijas izpildes likums”; 3) „Grozījumi Krimināllikumā”;4) „Grozījumi likumā „Par nekustamā īpašuma nodokli””;5) „Grozījumi Civilprocesa likumā”;6) „Grozījums Noziedzīgi iegūtu līdzekļu legalizācijas un terorisma finansēšanas novēršanas likumā”;7) „Grozījumi Latvijas Sodu izpildes kodeksā”;8) „Likvidācijas kā piespiedu ietekmēšanas līdzekļa izpildes likums” (atbalstīts Ministru kabineta 2015. gada 4. augusta [sēdē (protokols](http://titania.saeima.lv/LIVS12/saeimalivs12.nsf/0/06833C2AF6689FCAC2257E9E002A8362?OpenDocument#c) Nr. 37 32. §)). |
| 2. | Atbildīgā institūcija | Tieslietu ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| *Likumprojekts šo jomu neskar.* |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Īpašas komunikācijas aktivitātes nav plānotas. |
| 2. | Sabiedrības līdzdalība projekta izstrādē | Likumprojekta izstrādē piedalījās pārstāvji no Latvijas Zvērinātu tiesu izpildītāju padomes, CSDD un Valsts ieņēmumu dienesta.Lai informētu sabiedrību par likumprojektu un dotu iespēju izteikt par to viedokļus, likumprojekts saskaņā ar Ministru kabineta 2009. gada 25. augusta noteikumiem Nr. 970 „Sabiedrības līdzdalības kārtība attīstības plānošanas procesā” tika ievietots Tieslietu ministrijas interneta mājaslapā 2015. gada 23. aprīlī sadaļā „Sabiedrības līdzdalība”. |
| 3. | Sabiedrības līdzdalības rezultāti | Tika ņemti vērā iesaistīto sabiedrības pārstāvju viedokļi.Pēc likumprojekta ievietošanas Tieslietu ministrijas mājaslapā sabiedrības viedokļi saņemti netika. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts ieņēmumu dienests, CSDD. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunas institūcijas veidotas netiek; funkciju un uzdevumu apjoms nepalielinās.  |
| 3. | Cita informācija | Nav. |

Iesniedzējs:

tieslietu ministrs Dzintars Rasnačs

26.05.2016. 18:46

2185

I. Rudzīte

67036931, Inese.Rudzite@tm.gov.lv